**МЕСЯЦА ДЕКАБРЯ В 25-Й ДЕНЬ**

**СВЯЩЕННОМУЧЕНИКА ЛЕОНИДА СЕРЕБРЕННИКОВА,**

**ПРЕСВИТЕРА**

Тропарь, глас 5:

Восхвалим, вернии, пресвитера Леонида,/ земли Приамурския украшение,/ добродетели своя яко таланты умноженныя Христу принесшаго./ Претерпев бо жестокий мраз, поношения и страдания/ и искушен быв, якоже сребро в горниле,/ предаде душу свою Страдавшему за ны./ Сего ради венцем мученическим украшен/ во славе Престолу всех Владыки предстоит,// моля непрестанно о всех нас.

Кондак, глас 2:

Стопам отца твоего последуя,/ под Покровом Богоматере делатель жатвы Господней явился еси./ Егда же сгустишася грозныя тучи испытаний,/ не угасе светильник веры твоея,/ священномучениче Леониде,/ но верен пребыл еси Христу даже до смерти./ Тем зовем ти:/ моли Милостиваго Бога/ землю Русскую от восток даже до запад// присно покрывати заступлением Своих.

Молитва

О, святый священномучениче Леониде, Спаса Христа угодниче, земли Дальневосточныя похвало, новомучеников и исповедников Церкве Русския сопричастниче! Ты, добродетельным житием, усердным служением и мученическою кончиною Царствие Небесное стяжав, ныне с лики святых во славе неизреченней пребываеши. Сего ради молим тя, молитвами твоими ко Господу испроси нам покаяние нелицемерное, исправление жития греховнаго, к ближним милосердие и сострадание, во обстояниих многоразличных мужество и долготерпение. Наипаче же моли Христа Бога, да не оставит нас грешных без Своея великия и богатыя милости, не токмо в привременнем веце сем, но и в будущем, безконечнем, идеже вкупе с тобою да сподобимся славити Отца и Сына и Святаго Духа во веки веков. Аминь.